Milorad B. Protić

**Milorad B. Protić** (Beograd, 6. septembar 1911 – Beograd, 29. oktobar 2001) je bio srpski astronom. Bio je direktor Astronomske opservatorije u Beogradu i otkrio je 33 asteroida.

## Biografija

Rođen je 6. septembra 1911. godine u Beogradu. Završio je srednju Tehničku školu u Beogradu (smer mašinstvo), a potom se zaposlio u Industriji avio motora Rakovica gde je radio kao tehnički crtač sve do 1931. godine. Od 1932. godine radi u Opservatoriji, prvo kao volonter, a kasnije i kao stalno zaposlen. On je bio prvi naučnik koji se 1932. godine uselio u beogradsku Opservatoriju na Zvezdari, i u njoj je ostao do kraja života. Od 1935. do 1937. godine bio je upravnik računarskog centra. Kada je 1935. godine Opservatorija počela sa aktivnostima posmatranja direktor Vojislav Mišković mu je poverio organizaciju i sprovođenje redovnog posmatranja aktivnosti Sunčevih pega pomoću Cajsovog astrografa (Zeiss). Rezultati posmatranja su se redovno slali u Centralni biro za solarnu aktivnost u Cirihu, i tamo su se zajedno sa rezultatima posmatranja ostalih opservatorija štampali kvartalno u časopisu *Bulletin of Solar Activity*.

Bio je urednik biltena pod nazivom *Bulletin de l’Observatoire astronomique de Belgrade* (koji je 1992. godine preimenovan u *Bulletin astronomique
de Belgrade*, a od 1998. godine u *[[Serbian Astronomical Journal]])*.

Godine 1936. Protić je u Opservatoriji pokrenuo Službu posmatranja malih planeta i Sunca i u naredne dve decenije je sam otkrio 33 asteroida, a prvi asteroid koji je otkrio nazvan je 1564 Srbija. Neki od asteroida koje je otkrio su i: 
* 1517 Beograd, otkriven 20. marta 1938. godine, nazvan po Beogradu
* 1550 Tito, otkriven 29. novembra 1937. godine, nazvan prema Josipu Brozu Titu
* 1554 Jugoslavija, otkriven 6. septembra 1940. godine, nazvan po Jugoslaviji
* 1675 Simonida, otkriven 20. marta 1938. godine, nazvan po kraljici Simonidi, ženi srednjovekovnog srpskog kralja Milutina
* 1724 Vladimir, otkriven 28. februara 1932. godine, nazvan po svom unuku
* 2244 Tesla, otkriven 22. oktobra 1952. godine, nazvan po pronalazaču Nikoli Tesli
* 2348 Mišković, godine, nazvan 10. januara 1939. godine, nazvan prema Vojislavu V. Miškoviću direktoru Opservatorije.

Rad u opservatoriji nastavio je i tokom Drugog svetskog rata, a nastavio je sa radom i posle oslobođenja Beograda 1944. godine. Kada je dotadašnji direktor opservatorije Mišković 1946. godine podneo ostavku, Fakultetski savet Univerziteta u Beogradu je postavio Protića za zamenika direktora. Na toj poziciji on je uspeo da izvrši rekonstrukciju ratom razorene Opservatorije. I pored obaveza oko rekonstrukcije Opservatorije Protić je na zahtev Međunarodne astronomske unije (MAU) počeo sa izračunavanjem efemeride za oko sto poznatih malih planeta (1947. godine - 98 male planete, 1948. – 106 i 1949. 106 malih planeta). U maju 1948. godine direktor Opservatorije postaje Milutin Milanković, a Protić postaje sekretar. Na ovoj funkciji Protić ostaje do januara 1949. godine.

Milorad Protić je diplomirao Astronomiju na Prirodno-matematičkom fakultetu Univerziteta u Beogradu 1951. godine.

Od 1952. godine Milorad B. Protić je član Komisije 20 za male planete, komete i satelite u okviru Međunarodne astronomske unije. U okviru ove komisije prisustvovao je 9. generalnoj skupštini MAU 1955. godine u Dablinu kao i 12. skupštini MAU 1961. godine u Hamburgu.

Bio je direktor Astronomske opservatorije u Beogradu od 1956. do 1960. i od 1971. do 1975. godine.

Umro je 29. oktobra 2001. godine u Beogradu.

U čast M. B. Protića, asteroid 1983 RT3 koji je Anri Debonj otkrio 2. septembra 2001. godine je 30. decembra 2001. godine dobio ime 22278 Protić.

## Reference